คลังเร่งฟื้นฟูฐานะไอแบงก์ส่ง'วิทัย'รักษาการเอ็มดี
กระทรวงการคลังส่ง "วิทัย รัตนากร" ฟื้นฟูธนาคารอิสลามแห่งประเทศไทย ก่อนฐานะจะทรุดลงไปอีกเพราะขาดผู้บริหาร
28 ก.ย. 2560

กระทรวงการคลังส่ง "วิทัย รัตนากร" ฟื้นฟูธนาคารอิสลามแห่งประเทศไทย ก่อนฐานะจะทรุดลงไปอีกเพราะขาดผู้บริหารแหล่งข่าวจากกระทรวงการคลัง เปิดเผยว่า นายอภิศักดิ์ ตันติวรวงศ์ รมว.คลัง เห็นชอบตามข้อเสนอของสำนักงานคณะกรรมการนโยบายรัฐวิสาหกิจ (สคร.) ให้แต่งตั้ง นายวิทัย รัตนากร รองผู้อำนวยการธนาคารออมสิน ดำรงตำแหน่งรักษาการกรรมการผู้จัดการ ธนาคารอิสลามแห่งประเทศไทย (ไอแบงก์) มีผลวันที่ 1 ต.ค. 2560 นี้ ในลักษณะของการยืมตัวเพื่อไปช่วยฟื้นฟูกิจการของไอแบงก์ หลังจากเปิดรับสมัครกรรมการมาแล้วหลายครั้งแต่ไม่มีผู้ผ่านคุณสมบัติทั้งนี้ คณะกรรมการธนาคารออมสินได้อนุมัติให้นายวิทัยไปปฏิบัติหน้าที่ ตามคำขอของกระทรวงการคลังเนื่องจากเห็นว่าหากปล่อยให้ไอแบงก์ไร้ผู้บริหารจะยิ่งทำให้ฐานะด้อยลง และส่งผล กระทบต่อธนาคารออมสินในฐานะผู้ถือหุ้นด้วย โดยการยืมตัวมีเวลา 1 ปี และธนาคารออมสินจะไม่แต่งตั้งใครขึ้นแทนเพื่อรอรับนายวิทัยกลับมาทำงานในตำแหน่งเดิม เมื่อหมดภารกิจ"ขณะนี้ไอแบงก์มีสินเชื่อหลังจากแยกหนี้ดีหนี้เสียอยู่ 8 หมื่นล้านบาท เป็นสินเชื่อ 4 หมื่นล้านบาท ที่เหลืออีก 4 หมื่นล้านบาท เป็นพันธบัตรกระทรวงการคลังที่ขายหนี้ออกไป และอื่นๆ ถ้าไม่มีการจัดการใดๆ สินเชื่อที่มีอยู่ก็จะตกชั้นเป็นหนี้เสียอีก ในขณะที่ธนาคารยังมีเงินฝากอยู่อีก 9 หมื่นล้านบาท สินทรัพย์จะต่ำกว่าหนี้สิน หากมีสภาพเช่นนี้ต่อไปกระทรวงการคลังจะเพิ่มทุนลำบากเพราะเสี่ยงที่เพิ่มทุนไปก็จะเสียหายอีก และหาพันธมิตรไม่ได้ จึงต้องมีคนทำแผนฟื้นฟูที่ชัดเจนว่าไอแบงก์จะมีทิศทางธุรกิจในอนาคตอย่างไร" แหล่งข่าวเปิดเผย